ซบเคเคพร็อพหนีศก.ไม่นิ่ง
เคเคฟันด์ เผยนักลงทุนแห่ซบกองทุน KK PROP สินทรัพย์ทะลุ 500 ล้านบาท หลังเศรษฐกิจโลกไม่แน่นอน กรีซส่อหลุดกลุ่มอียู
5 มิ.ย. 2555

เคเคฟันด์ เผยนักลงทุนแห่ซบกองทุน KK PROP สินทรัพย์ทะลุ 500 ล้านบาท หลังเศรษฐกิจโลกไม่แน่นอน กรีซส่อหลุดกลุ่มอียู
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน หรือเคเคฟันด์ เปิดเผยว่า กองทุนเปิด เคเค พร็อพเพอร์ตี้ เซคเตอร์ ฟันด์ (KK PROP) ได้รับการตอบรับจากนักลงทุนอย่างมาก โดยเฉพาะยอดจองซื้อในงานมหกรรมการเงินเมื่อวันที่ 17-20 พ.ค.ที่ผ่านมา ทำให้ช่วงเวลาดังกล่าวขนาดกองทุนเพิ่มขึ้น 35% จนมูลค่าของกองทุนเต็มมูลค่าโครงการ 500 ล้านบาท
เหตุผลหลักที่ทำให้กองทุน KK PROP ได้รับความสนใจ เนื่องจากสถานการณ์เศรษฐกิจโลกไม่แน่นอน โดยเฉพาะการแก้ไขปัญหาหนี้ของยุโรป ทั้งจากความไม่ชัดเจนในผลการเลือกตั้งใหม่ของกรีซ แนวโน้มที่กรีซจะออกจากยูโรโซน ซึ่งอาจส่งผลกระทบในวงกว้างต่อระบบอียู รวมถึงปัญหาในภาคสถาบันการเงินของสเปน ทำให้นักลงทุนสนใจสินทรัพย์ที่สร้างผลตอบแทนได้สม่ำเสมอ และมีความผันผวนค่อนข้างต่ำตามสถานการณ์ทางเศรษฐกิจที่เปลี่ยนแปลงตลอดเวลา นอกจากนี้ KK PROP ยังมีความน่าสนใจในฐานะที่ลงทุนในสินทรัพย์ที่มีโอกาสสร้างผลตอบแทนให้ชนะเงินเฟ้อ 
“เราคงไม่ขยายมูลค่าโครงการในช่วงนี้ รอให้มีกองทุนรวมอสังหาริมทรัพย์ใหม่ๆ ที่น่าลงทุนออกมาก่อน หรือมีช่วงจังหวะดีๆ ที่สร้างผลตอบแทนน่าสนใจ เราต้องการดูแลผู้ถือหน่วยที่ลงทุนกับเราให้ดีที่สุดเป็นอันดับแรก” นายศุภกร กล่าว
กองทุน KK PROP มีนโยบายลงทุนในหลักทรัพย์หรือตราสารที่อยู่ในหมวดอุตสาหกรรมอสังหาริมทรัพย์โดยเฉลี่ยในรอบระยะเวลาบัญชีไม่น้อยกว่า 80% ของมูลค่าทรัพย์สินสุทธิของกองทุนและลงทุนหน่วยลงทุนของกองทุนรวมอสังหาริมทรัพย์ที่จดทะเบียนอยู่ในตลาดหลักทรัพย์ทั้งในและต่างประเทศ โดยเฉลี่ยในรอบปีบัญชีไม่น้อยกว่า 65% ของมูลค่าทรัพย์สินสุทธิของกองทุน โดยใน
ปัจจุบันกองทุนลงทุนในกองทุนรวมอสังหาริมทรัพย์ในประเทศ REITs ของสิงคโปร์ เลือกลงทุนในกองทุนรวมอสังหาริมทรัพย์ที่มีอัตราการจ่ายเงินปันผลดีและสม่ำเสมอ มีสภาพคล่องซื้อขายค่อนข้างสูงและอีกทั้งยังกระจายการลงทุนในกองทุนรวมอสังหาริมทรัพย์ที่หลากหลายประเภท เพื่อเป็นการกระจายความเสี่ยงในการลงทุน นอกจากนี้ KK PROP ยังเพิ่มโอกาสในการสร้างผลตอบแทนที่สูงขึ้นให้แก่นักลงทุน (Enhance Return) โดยการกระจายการลงทุนบางส่วนไปลงทุนใน REIT ของสิงคโปร์ (SREIT) ซึ่งมีผลตอบแทนโดยรวมจากการจ่ายเงินปันผลอยู่ในระดับค่อนข้างสูงกองทุน KK PROP จะรับซื้อคืนหน่วยลงทุนแบบอัตโนมัติปีละไม่เกิน 4 ครั้ง เพื่อคืนกำไรให้ผู้ถือหน่วยลงทุนโดยไม่ต้องเสียภาษี โดยเมื่อวันที่ 30 เม.ย. 2555 รับซื้อคืนในอัตรา 0.35 บาทต่อหน่วยลงทุน